7.2.2023.
HR
Službeni list Europske unije
C 47/135 srijeda, 6. srpnja 2022.
Ponovna izgradnja multilateralizma ugrađenog u temeljne vrijednosti EU-a
1. pozdravlja zajedničku komunikaciju Komisije i njezina potpredsjednika /Visokog predstavnika upućenu Parlamentu i Vijeću o povećanju doprinosa EU-a multilateralizmu koji se temelji na pravilima; smatra da se tom komunikacijom vrlo izravno doprinosi razmatranju o smjeru vanjske politike EU-a, od važne, ali općenitije opredijeljenosti za djelotvorni multilateralizam utvrđene u Europskoj sigurnosnoj strategiji iz 2003.
do realizacije potrebe za kombiniranjem vrijednosti i cilja djelotvornog multilateralizma s načelnim pragmatizmom i potrebe za promicanjem i čuvanjem interesa i vrijednosti EU-a, iznesenima u globalnoj strategiji za vanjsku i sigurnosnu politiku EU-a iz 2016., te se dodatno unapređuje to razmatranje; podsjeća da je najbolja strategija za obranu multilateralizma njegova ponovna izgradnja tako da postane relevantniji, otporniji i djelotvorniji;
2.
podupire izjavu iz zajedničke komunikacije da „Vijeće treba primjenjivati odredbe Ugovora koje omogućuju konstruktivnu suzdržanost i donošenje odluka glasovanjem kvalificiranom većinom u području zajedničke vanjske i sigurnosne politike”; ističe potrebu za učvršćivanjem glasovanja kvalificiranom većinom u pitanjima vanjske politike u budućim izmjenama Ugovorâ EU-a, što bi omogućilo EU-u da postane djelotvorniji globalni akter;
3. slaže se s Komisijom i njezinim potpredsjednikom / Visokim predstavnikom da bi EU trebao biti odlučniji u nastojanjima da ostvari svoje interese i u zagovaranju univerzalnih vrijednosti na kojima je utemeljen te se stoga slaže s time da bi EU trebao braniti i jačati te vrijednosti, poredak koji se temelji na pravilima i multilateralizam kao sredstvo za osiguravanje jednakih uvjeta za međunarodnu zajednicu, uz pružanje platforme za uključivi dijalog o politikama, suradnju i približavanje te postizanje političkih odgovora koji uživaju široku potporu međunarodne zajednice i kojima se mogu zaista ostvariti rezultati;
4.
ističe da je izuzetno važno da EU dopuni svoj paket instrumenata za vanjsko djelovanje i diplomaciju vlastitim neovisnim instrumentima i tako poveća svoju sposobnost da bude globalni akter i jednoglasno nastupa radi bolje obrane multilateralizma, što bi trebalo obuhvaćati osnivanje europske diplomatske akademije, na koje je Parlament nedavno pozvao; ponavlja svoj poziv da se „novi europski Bauhaus” uvrsti kao novi instrument u paket instrumenata za vanjsko djelovanje EU-a te kao koristan kulturni i javni diplomatski alat, što je nužno za promicanje multilateralnog poretka utemeljenog na vrijednostima i jačanje međunarodnih partnerstava;
5.
upućuje na sposobnost EU-a da osmisli vrlo djelotvorne i uključive regulatorne standarde za svoje jedinstveno tržište te smatra da bi EU također trebao nastojati promicati takve standarde u okviru svojeg vanjskog djelovanja kao paradigmu i doprinos raspravi o djelotvornim globalnim regulatornim standardima; podsjeća na članak 24.
Ugovora o Europskoj uniji (UEU) u kojem se navodi da „države članice aktivno i bez zadrške podupiru vanjsku i sigurnosnu politiku Unije u duhu lojalnosti i uzajamne solidarnosti” te da „se suzdržavaju od svakog djelovanja koje je suprotno interesima Unije ili koje bi moglo narušiti njezinu učinkovitost kao kohezivne snage u međunarodnim odnosima”; zabrinut je zbog aktivnosti nekih država članica, kao što je poduzimanje bilateralnih diplomatskih inicijativa s trećim zemljama, koje bi mogle biti protivne odredbama članka 24.
UEU-a;
6. smatra da EU mora nastaviti djelovati kao čvrst i ključan branitelj multilateralizma u svijetu i izbjegavati djelovanja kojima se ugrožavaju ti ciljevi; zaključuje, međutim, da EU mora odgovoriti na globalne sile, kao što su povećana fragmentacija, upotreba trgovine kao oružja i protekcionizam, kako bi očuvao svoju konkurentsku prednost;
7. smatra da bi EU trebao iskoristiti napore za pronalaženje rješenja za globalne probleme, kao što su klimatske promjene, ili za promicanje stabilnosti i mira, kao ulazne točke za šire diplomatske odnose s trećim zemljama s kojima dijalog i suradnja u pogledu drugih političkih pitanja možda nisu uvijek odmah izvedivi;
8. poziva EU na veću odlučnost i strateško razmišljanje u suočavanju sa sve većim globalnim prijetnjama; ističe da se u kontekstu brzih promjena geopolitičkog krajolika svijet nalazi na raskrižju te da postoji opasnost da će u multilateralnim institucijama početi prevladavati nedemokratski režimi; poziva na preuzimanje čvrste obveze temeljene na djelovanju radi zaštite demokracije i temeljnih prava u okviru multilateralnih foruma;